ΓΡΑΠΤΗ ΕΡΩΤΗΣΗ E-3022/02

υποβολή: Joke Swiebel (PSE) προς την Επιτροπή

(23 Οκτωβρίου 2002)

Θέμα: Παραίτηση λόγω ηλικίας πριν από το όριο ηλικίας για κρατική συνταξιοδότηση (στην Ολλανδία 65 ετών) επιτρέπεται δυνάμει της οδηγίας 2000/78/ΕΚ·

1. Έλαβε άραγε η Επιτροπή γνώση του Ολλανδικού νομοσχεδίου 28170 νόμου περί ίσης μεταχείρισης βάσει ηλικίας κατά την εργασία, κατ' εφαρμογή της οδηγίας 2000/78/ΕΚ(1) σχετικά με τη διαμόρφωση γενικού πλαισίου για την ίση μεταχείριση στην απασχόληση και την εργασία, και σε συνδυασμό με το άρθρο 1 του Συντάγματος· Το νομοσχέδιο αποβλέπει στην απαγόρευση διακρίσεων βάσει ηλικίας στην απασχόληση,

την εργασία και την επαγγελματική κατάρτιση. Το νομοσχέδιο απαγορεύει τις διακρίσεις λόγω ηλικίας αλλά επιτρέπει, ως εξαίρεση, την απόλυση σε περίπτωση συμπλήρωσης της ηλικίας των 65 ετών, όπως καθορίζεται στον νόμο για τη γενικευμένη ασφάλιση γήρατος (AOW).

2. Είναι άραγε ενήμερη η Επιτροπή για την τροπολογία 28170, αριθ. 9 που κατατέθηκε στην Ολλανδική Κάτω Βουλή επί του προαναφερθέντος νομοσχεδίου· Βάσει της τροπολογίας αυτής, εργαζόμενοι κάτω των 65 ετών θα μπορούν να παραιτούνται λόγω ηλικίας, εφόσον συμφωνήσουν τα συμβαλλόμενα μέρη συλλογικής σύμβασης εργασίας. Στην περίπτωση αυτή δεν ελέγχεται η αντικειμενική αιτιολόγηση της παραίτησης.

3. Είναι άραγε της άποψης η Επιτροπή ότι μία διάταξη με την έννοια αυτή επιτρέπεται βάσει της οδηγίας 2000/78/ΕΚ·

4. Σε περίπτωση που η Κάτω Βουλή εγκρίνει την τροπολογία αυτή, θα είναι άραγε διατεθειμένη η Επιτροπή να ζητήσει εξηγήσεις από την Ολλανδία·

(1) ΕΕ L 303 της 2.12.2000, σελ. 16.

Απάντηση της κ. Διαμαντοπούλου εξ ονόματος της Επιτροπής

(13 Δεκεμβρίου 2002)

Η Επιτροπή έλαβε γνώση του ολλανδικού νομοσχεδίου 28170 περί ίσης μεταχείρισης, ως προς την ηλικία, κατά την εργασία που αποσκοπεί στην εφαρμογή της οδηγίας 2000/78/ΕΚ του Συμβουλίου, της 27ης Νοεμβρίου 2000, για τη διαμόρφωση γενικού πλαισίου για την ίση μεταχείριση στην απασχόληση και την εργασία. Η Επιτροπή γνωρίζει επίσης την τροπολογία 28170, αριθ. 9 που κατατέθηκε στο ολλανδικό Κοινοβούλιο επί του προαναφερθέντος νομοσχεδίου, με σκοπό να επιτραπεί η απόλυση, λόγω ηλικίας, εργαζομένων κάτω των 65 ετών, εφόσον τούτο συμφωνηθεί με συλλογική σύμβαση.

Η Επιτροπή επιθυμεί ναπενθυμίσει ότι τα κράτη μέλη έχουν προθεσμία μέχρι τις 2 Δεκεμβρίου 2003 για να μεταφέρουν τις απαιτήσεις της οδηγίας 2000/78/ΕΚ στα εθνικά τους δίκαια, με την ευχέρεια να κάνουν χρήση πρόσθετης περιόδου τριων ετών από το Δεκέμβριο του 2003 για τις διατάξεις τις σχετικές με τις διακρίσεις λόγω ηλικίας (και ειδικών αναγκών). Η Επιτροπή θα εξετάσει τη μεταφορά της οδηγίας σε όλα τα κράτη μέλη με σκοπό να εξασφαλισθεί πλήρης συμμόρφωση προς το κοινοτικό δίκαιο.

Όσον αφορά το ζήτημα που θέτει η αξιότιμη βουλευτής, πρέπει να σημειωθεί ότι αναφορά στην ηλικία συνταξιοδότησης γίνεται μόνον στις αιτιολογικές σκέψεις της οδηγίας 2000/78/ΕΚ, ενώ δενπάρχει αντίστοιχη διάταξη στο κυρίως κείμενο. Επομένως, το Δικαστήριο ενδέχεται να εφαρμόσει τη γενική αρχή της απαγόρευσης των διακρίσεων λόγω ηλικίας στα θέματα της συνταξιοδότησης. Τούτο σημαίνει ότι οι διαφορές μεταχείρισης βάσει ηλικίας πρέπει να δικαιολογούνται λογικά και αντικειμενικά από θεμιτό σκοπό, ενώ τα μέσα για την επίτευξη αυτού του σκοπού πρέπει να είναι πρόσφορα και αναγκαία.